聞梅二授德興令戲書
作者：歐陽修
朝代：宋

paragraphs: 君家小謝城，爲客洛陽裏。
綠髮方少年，青衫喜爲吏。
重湖亂山綠，歸夢寄千里。
洛浦見秋鴻，江南老芳芷。
自言北地禽，能感南人耳。
京國本繁花，馳逐多英軌。
爭歌白雪曲，取酒西城市。
朝逢油壁車，暮結青驄尾。
歲月倏可忘，行樂方未已。
忽爾畏簡書，翻然浩歸思。
江山故國近，風物饒陽美。
楚柚煙中黄，吳蓴波上紫。
還鄉問井邑，上堂多慶喜。
離別古所難，更畏秋風起。